
Különböző életkorú személyek érzelemkifejező köznyelvi metaforái

Kulcsszavak: kognitív; nyelvészet; emóció
Számos módja van az érzelmek verbális kifejezésének: a szóképek használata az egyike ezeknek, amelyek közül a metaforák alkalmazása sok esetben elengedhetetlen az elvont fogalmak konceptualizációjához. Pályamunkámban az érzelemkifejezésben használatos metaforákat vizsgálom, kiemelt figyelmet fordítva a korosztályos különbségekre. Kutatásomat a kognitív nyelvészeten belül a standard fogalmi metaforaelméletre, valamint a kognitív metaforaelméletre alapozom.
A kutatásomat a Google Űrlapok felületén keresztül, heterogén hólabda mintavétellel, kvantitatív kutatási módszerrel végeztem. A kérdőívben Kövecses Zoltán fogalmi metaforáit vetettem össze a kitöltők egyedi válaszaival, összefüggést keresve az asszociáció és a verbális kifejezésmód között. Kitértem arra is, hogy milyen hőérzeteket kapcsolnak leggyakrabban az emóciókhoz a megkérdezettek. 532 kitöltő alapján 7 korcsoportot különítettem el, és ezen csoportok tanulmányozásával bizonyítottam hipotéziseimet. Az előfeltevéseim egyike szerint különbségeket lehet felfedezni az eltérő életkorú személyek metaforizációjában: ezen differenciákat pedig többféle tényező befolyásolhatja. Második hipotézisem az, hogy a nyelvi kreativitás nemcsak a serdülő- és a fiatal felnőttkorban érhető tetten, hanem az idősebb korosztályok nyelvhasználatában is.
Legfontosabb eredményeim közé tartozik az asszociáció és a nyelvi megjelenítés közötti felfedezett korreláció. Elmondható ugyanis, hogy akik a nyitott végű kérdéseknél egyes fogalmi metaforák leképezéseit írták az érzelmek nyelvi kifejezőeszközeként, azok sok esetben a fogalmi metaforákhoz tartozó meghatározott forrástartományokat választották a zárt végű kérdéseknél. Jelentős eredmény, hogy vannak olyan érzelmek és hőérzetek (például a boldogság), amelyeket – életkortól függetlenül – hasonlóképpen metaforizálnak az emberek, illetve vannak olyanok is, amelyek (például a szerelem) nyelvi megjelenítése teljes mértékben megváltozik az életkor előrehaladtával. A téma, illetve ezen kutatás eredményei számos további kutatási kérdést vetettek fel, ezért a jövőben mindenképpen tervezem a témát más aspektusból is megvilágítani.



